রাজভবন থেকে এক বিবৃতি পেশ করে বলা হয়, " রাজ্যপাল ও রাজভবনকে অপমান করেছেন মুখ্যমন্ত্রী। মুখ্যমন্ত্রীর অভিযোগ ভিত্তিহীন এবং তা রাজ্যবাসীর আবেগকে উস্কে দিতেই করা হয়েছে। আইনশৃঙ্খলা রক্ষায় প্রশাসনের ব্যর্থতা ঢাকতেই নজর ঘোরানোর চেষ্টা করেছেন শিক্ষামন্ত্রী পার্থ চট্টোপাধ্যায়। রাজ্যপাল তাঁর সাংবিধানিক সীমাবদ্ধতা সম্পর্কে সম্পূর্ণ ওয়াকিবহাল এবং এ বিষয়ে কারও কাছ থেকে জ্ঞান নেওয়ার প্রয়োজন নেই।" আরও বলা হয়, "রাজভবন BJP বা RSS-এর অফিসে পরিণত হয়েছে, এ কথা ঠিক নয়। রাজ্যপাল এমন কিছু বলেননি, যাতে মুখ্যমন্ত্রী অপমানিত বোধ করেন বা হুমকির মত শোনায়। রাজভবন রাজ্য সরকারেরও কোনও অফিসও নয়। রাজ্যপালের কাছে অভিযোগ জানানোর জন্য যে কোনও নাগরিক আসতে পারেন। রাজ্যপালের কাছে কেউ কোনও অভিযোগ জানালে তা ওয়েস্টপেপার বাক্সে ছুঁড়ে ফেলে দেয় না রাজভবন। যখনই এমন অভিযোগ আসে, তখন তা রাজ্য সরকারের কাছে পাঠিয়ে দেওয়া হয় যথাযথ ব্যবস্থা নেওয়ার জন্য। তাই রাজ্যপালের বিরুদ্ধে অভিযোগ করার আগে মুখ্যমন্ত্রী এবং তাঁর সহকর্মীরা ধর্ম-বর্ণ-জাত নির্বিশেষে রাজ্যে শান্তি ও আইনশৃঙ্খলা বজায় রাখতে সচেষ্ট হোন।"